Mühüm dəyişikliklərdən biri də yüklülüyün reyestri ilə bağlıdır. Qanun layihəsindən göründüyü kimi, reyestr daşınar əmlaka yüklülük ilə bağlı bildirişlərin daxil edilməsi və bu bildirişlərin axtarılması üçün təşkil olunur və fasiləsiz fəaliyyət göstərir. Təklif olunur ki, dövlət orqanları və bələdiyyələrin qərarı əsasında təsdiq olunan yüklülüyə dair daha sadə qaydalar müəyyən edilsin. Bu ilk növbədə onunla əlaqədardır ki, həmin orqanların özlərində yüklülüyü göstərən elektron sistemlər mövcuddur. 21.1-ci maddədə reyestrə daxil edilən yüklülük haqqında bildirişdə göstərilən məlumatların dairəsi müəyyən edilir. Təklif olunur ki, yüklülük sahibi borclu və ya yüklülük verən fiziki şəxs olduqda onun VÖEN ilə bağlı məlumatları da reyestrə daxil edilsin. Qanun layihəsinin birinci oxunuşa təqdim olunan variantında onun dərc edildiyi gündən 6 ay sonra qüvvəyə minməsi nəzərdə tutulmuşdusa, hazırkı variantda 2017-ci il dekabrın 1-dən qüvvəyə minməsi nəzərdə tutulur. Hesab edirəm ki, bugünkü plenar iclasda səslənəcək təkliflər də nəzərə alınmaqla Daşınar əmlakın yüklülüyü haqqında qanun layihəsinin qəbulu ölkəmizdə bank-kredit sisteminin sağlamlaşdırılmasına, biznes mühitinin münbitləşdirilməsinə, xüsusilə regionlarda kiçik və orta sahibkarlığın inkişafına, məhsuldarlığın artırılmasına, daşınar əmlakın iqtisadi fəallığının və dövriyyəsinin güclənməsinə böyük töhfə verəcəkdir. Çıxışımın sonunda hörmətli həmkarlarımı qanun layihəsini dəstəkləməyə və ona müsbət münasibət bildirməyə dəvət edirəm. Diqqətinizə görə sağ olun.